РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

Б е о г р а д

ПРЕДСЕДНИК НАРОДНЕ СКУПШТИНЕ

На основу члана 157. став 6. и 161. став 1. Пословника Народне скупштине („Службени гласник РС“, број 20/12 – пречишћен текст), Одбор за заштиту животне средине подноси на ПРЕДЛОГ ЗАКОНА О РАДИЈАЦИОНОЈ И НУКЛЕАРНОЈ СИГУРНОСТИ И БЕЗБЕДНОСТИ, који је поднела народни посланик Маја Гојковић, следеће амандмане:

АМАНДМАН 1.

У члану 1. став 2. Предлога закона речи: „обезбеђивања услова за спровођење мера радијационе и нуклеарне сигурности и безбедности“ замењују се речима „вршења регулаторне контроле делатности уређених овим законом“.

О б р а з л о ж е њ е

Предложеним амандманом се на потпунији начин уређују сви аспекти регулаторне контроле коју ће вршити Директорат за радијациону и нуклеарну сигурност и безбедност.

АМАНДМАН 2.

У члану 4. став 2. Предлога закона, после речи „Директорат“ додају се речи: „осим делатности изузетих у складу са овим законом.“

У члану 4. став 3. после речи „промет“ додају се речи „и транспорт“.

О б р а з л о ж е њ е

Предложеним амандманом се члан 2. усклађује са чланом 4. Предлога закона, ради јаснијег повезивања радијационих делатности промет и транспорт извора зрачења.

АМАНДМАН 3.

У члану 5. Предлога закона, у тачки 2) речи „одређеном временском интервалу“ замењују се речима „јединици времена“.

Тачке 26) и 31) бришу се.

Тачка 45) мења се и гласи: „лице одговорно за заштиту од јонизујућег зрачења јесте лице које је обучено, оспособљено и одговорно за спровођење мера заштите од јонизујућег зрачења у делатности која се обавља.“

Тачка 50) мења се и гласи: „медицински физичар јесте запослено лице које ради у клиничком окружењу са специјалистичким образовањем и обуком у трајању од најмање 3 године, компетентно да ради самостално у једној области примене извора зрачења у медицинске сврхе и то радиотерапији, нуклеарној медицини или дијагностичкој радиологији“.

У тачки 51) после речи „помажу“, додаје се реч „пацијентима“.

У тачки 58) после речи „мониторинг“ додаје се реч „радиоактивности“.

Тачка 74) мења се и гласи: „нуклеарни материјал јесте уранијум који садржи мешавину изотопа каква се јавља у природи; уранијум са концентрацијом изотопа 235 мањом него у природи; торијум; било који од претходно наведених материјала у форми метала, легуре, хемијског једињења или концентрата и концентрат руде уранијума, плутонијум; уранијум-233; уранијум обогаћен изотопима 235 или 233; било који материјал који садржи један или више претходно наведених материјала;“.

Тачка 75) мења се и гласи: „нуклеарно постројење јесте објекат, постројење, или неколико функционално повезаних постројења која су смештена на истом локалитету и којима управља исто лице, за прераду или обогаћење нуклеарног материјала, постројење за производњу нуклеарног горива за истраживачки нуклеарни реактор, истраживачки нуклеарни реактор, постројење за управљање истрошеним нуклеарним горивом из истраживачког нуклеарног реактора и постројење за управљање радиоактивним отпадом;“.

Тачка 85) мења се и гласи: „план безбедности јесте план којим се дефинишу обим, циљеви и мере безбедности извора зрачења и повезаних објеката, на основу процене ризика;“.

Тачка 108) мења се и гласи: „радијациони ризик јесте штетни утицај на здравље људи или вероватноћа да ће доћи до штетних утицаја услед излагања јонизујућем зрачењу или било који ризик који је директна последица излагања јонизујућем зрачењу или присуства радиоактивних супстанци;“.

Тачка 127) мења се и гласи: „служба за дозиметрију јесте организациона јединица (орган или појединац) која обавља послове контроле мерне опреме, очитавања или тумачења мерних резултата, мерења радиоактивности у људском телу или биолошким узорцима као и процену доза, а чији је рад одобрио Директорат;“.

Тачка 128) мења се и гласи: „служба медицине рада јесте здравствена установа коју је министарство надлежно за здравље овластило за обављање послова радиолошке здравствене заштите;“.

Тачка 129) брише се.

О б р а з л о ж е њ е

Предложеним амандманом се постиже усклађеност значења израза у Предлогу закона са другим посебним законима.

АМАНДМАН 4.

У члану 13. Предлога закона, речи „спровођење мера радијационе и нуклеарне сигурности и безбедности и“ замењују речима „вршење регулаторне“.

О б р а з л о ж е њ е

Амандманом се прецизира разлог за оснивање Директората.

АМАНДМАН 5.

Наслов изнад члана 16. Предлога закона и члан 16. мењају се и гласе:

„Услови за именовање члана Одбора и послови Одбора

Члан 16.

За члана Одбора Директората може да буде именовано лице:

1. које је држављанин Републике Србије и има пребивалиште на територији Републике Србије;
2. које је стекло високо образовање;
3. које није осуђивано за извршење кривичног дела које га чини недостојним за обављање ове функције.

Одбор Директората:

1) припрема нацрте стратегија прописане овим законом;

2) усваја програме и планове прописане овим законом;

3) доноси Статут Директората;

4) усваја годишњи програм рада;

5) усваја финансијски план;

6) прати, оцењује и даје предлоге директору за унапређење радијационе и нуклеарне сигурности и безбедности;

7) прати развој области од значаја за радијациону и нуклеарну сигурност и безбедност и управљање радиоактивним отпадом у свету и подстиче трансфер знања;

8) прати примену и предлаже измене и допуне прописа из области радијационе и нуклеарне сигурности и безбедности и управљања радиоактивним отпадом;

9) усваја годишњи извештај о раду и пословању;

10) учествује у припреми годишњег извештаја о спровођењу мера радијационе и нуклеарне сигурности и безбедности и управљања радиоактивним отпадом;

11) предлаже мере санације у ванредним догађајима;

12) доноси опште акте утврђене Статутом;

13) доноси пословник о свом раду;

14) обавља и друге послове утврђене законом и Статутом.“

О б р а з л о ж е њ е

Амандманом се предлаже јасније дефинисање надлежности Одбора Директората..

АМАНДМАН 6.

Наслов изнад члана 19. Предлога закона, мења се и гласи: „Мандат и послови директора“.

У члану 19. Предлога закона, у ст. 4. и 5. речи: „једне године“, мењају се речима:“три месеца“. У ставу 5. број: „5.“ замењује се бројем:“4.“.

После става 5. додаје се нови став 6. који гласи:

„Директор Директората:

1) заступа и представља Директорат;

2) организује рад и руководи радом Директората;

3) предлаже акте које доноси Одбор;

4) извршава одлуке Одбора и предузима мере за њихово спровођење;

5) стара се о законитости рада и одговара за коришћење и располагање финансијским средствима и имовином Директората;

6) доноси правилник о унутрашњем уређењу и систематизацији радних места;

7) одлучује о правима, обавезама и одговорностима запослених у Директорату;

8) доноси управне акте у складу са овим законом;

9) врши и друге послове утврђене законом и Статутом.“

О б р а з л о ж е њ е

Амандманом се предлаже јасније дефинисање надлежности директора Директората.

АМАНДМАН 7.

У члану 22. Предлога закона, после тачке 34) додаје се нова тачка 35), која гласи:

„35) успоставља и одржава систем обрачуна и контроле нуклеарних материјала;“.

Досадашња тачка 35) постаје тачка 36).

О б р а з л о ж е њ е

Амандманом се врши усклађивање са Законом o потврђивању Додатног протокола између Републике Србије и Међународне агенције за атомску енергију уз Споразум између Социјалистичке Федеративне Републике Југославије и Међународне агенције за атомску енергију о примени гарантија у вези са Уговором о неширењу нуклеарног оружја („Службени гласник РС-Међународни уговори, број 12/18).

АМАНДМАН 8.

У члану 47. Предлога закона, став 7. брише се.

О б р а з л о ж е њ е

Амандманом се предлаже брисање става 7. у члану 47. Предлога закона, јер је декомисија радијационог постројења прописана чланом 111. Предлога закона.

АМАНДМАН 9.

У члану 56. Предлога закона, став 1. у тачки 5) реч: „затворених“ замењује се речју: „напуштених“, у тачки 6) после речи: „сигурности“, додају се речи „и програма заштите од јонизујућих зрачења“, а у тачки 8) речи: „мерење ради контроле система управљања квалитетом“ замењују се речима: „испитивање параметара извора зрачења за потребе контроле квалитета“.

О б р а з л о ж е њ е

Амандманом се предлаже прецизније одређивање врсте послова заштите од зрачења.

АМАНДМАН 10.

У члану 68. Предлога закона, став 1. мења се и гласи:

„Ефективна и еквивалентна доза коју приме професионално изложена лица и појединац из становништва не сме да буде већа од прописаних граница излагања“.

Додају се нови ст. 2. и 3. који гласе:

„Ефективна доза коју приме лица на школовању млађа од 18 година, изузев лица на школовању и лица на обуци старија од 18 година током обавезне обуке или редовног школовања за потребе рада са изворима зрачења не сме да буде већа од граница прописаних за излагање становништва.

Границе излагања за професионално изложена лица, становништво и лица на школовању прописује Директорат.“.

Досадашњи ст. 2. и 3. постају ст. 4. и 5.

О б р а з л о ж е њ е

Амандманом се предлаже усклађивање са Директивом Савета 2013/59/Euroatom од 5. децембра 2013. године, којoм се прописују сигурносни стандарди за заштиту од штетног дејства излагања јонизујућим зрачењима.

АМАНДМАН 11.

У члану 74. Предлога закона, у ставу 1. речи: „медицине рада“ замењују се речима: „здравствене заштите“.

О б р а з л о ж е њ е

Амандманом се предлаже усклађивање са другим посебним законом.

АМАНДМАН 12.

У члану 100. Предлога закона, у ставу 1. реч: „калибрације“, замењује се речју: „контроле“, а после речи: „опреме“, додају се речи: „за контролу индивидуалног излагања“.

О б р а з л о ж е њ е

Амандманом се предлаже прецизније одређивање врсте опреме, а врши се и усаглашавање са другим посебним законом.

АМАНДМАН 13.

У члану 111. Предлога закона, у ставу 1. бришу се речи: „умереног ризика са отвореним изворима зрачења и радијационе делатности високог ризика са отвореним изворима и изворима I и II категорије“.

Додаје се нови став 2. који гласи: „Директорат ближе прописује радијационе делатности за које постоји обавеза вршења декомисије.“.

Досадашњи ст. 2, 3. и 4. постају ст. 3, 4. и 5.

О б р а з л о ж е њ е

Амандманом се предлаже свеобухватније дефинисање радијационе делатности и постројења на које се поступак декомисије односи, ради подизања нивоа радијационе сигурности по престанку обављања одређених радијационих делатности.

АМАНДМАН 14.

У члану 135. Предлога закона, у ставу 5. речи: „министарство надлежно за нуклеарну сигурност спроводи управљање“, замењују се речима: „Влада Републике Србије доноси одлуку о даљем управљању“.

О б р а з л о ж е њ е

Амандманом се предлаже због тога што је Влада Републике Србије једино надлежна да донесе одлуку о даљем управљању нуклеарним постројењем које је трајно престало са радом и не постоји правно лице које је њиме управљало.

АМАНДМАН 15.

У члану 153. Предлога закона, у ставу 1. после речи: „постројења“, додају се речи: „у складу са програмом мониторинга радиоактивности у животној средини у околини нуклеарног постројења на који Директорат даје сагласност“.

У ставу 2. после речи: „спровођење“, додају се речи: „и за израду програма“.

Став 3. брише се.

Став 4. постаје став 3.

О б р а з л о ж е њ е

Амандман се предлаже у циљу потпуног усклађивања са захтевима и стандардима Међународне агенције за атомску енергију.

АМАНДМАН 16.

У члану 183. Предлога закона, додаје се нови став 1. који гласи: „Директорат осигурава ефективну примену гарантија у Републици Србији у складу са потврђеним међународним споразумима о примени гарантија и успоставља и одржава систем обрачуна и контроле нуклеарног материјала.“.

Ст. 1, 2. и 3. постају ст. 2, 3. и 4.

После става 4. додаје се нови став 5. који гласи: „Директорат ближе прописује успостављање и одржавање система обрачуна и контроле нуклеарног материјала.“. Досадашњи став 4. постаје став 6.

О б р а з л о ж е њ е

Амандманом се врши усклађивање са Законом o потврђивању Додатног протокола између Републике Србије и Међународне агенције за атомску енергију уз Споразум између Социјалистичке Федеративне Републике Југославије и Међународне агенције за атомску енергију о примени гарантија у вези са Уговором о неширењу нуклеарног оружја („Службени гласник РС-Међународни уговори, број 12/18).

АМАНДМАН 17.

У члану 193. Предлога закона, став 3. мења се и гласи:

„План за деловање у случају нуклеарне или радиолошке ванредне ситуације садржи нарочито:

1) циљеве деловања у нуклеарној или радиолошкој ванредној ситуацији;

2) процену опасности од нуклеарних или радиолошких ванредних ситуација;

3) надлежности и одговорности учесника у планирању за деловање у нуклеарној или радиолошкој ванредној ситуацији и одговору на нуклеарну или радиолошку ванредну ситуацију;

4) план операција за деловање у могућим нуклеарним или радиолошким ванредним ситуацијама, као и оперативни програм за спровођење Плана;

5) координацију и комуникацију учесника у одговору на нуклеарну или радиолошку ванредну ситуацију;

6) референтне нивое излагања радника и појединаца;

7) мере заштите радника у нуклеарној или радиолошкој ванредној ситуацији;

8) мере заштите становништва и животне средине у нуклеарној или радиолошкој ванредној ситуацији и критеријуме за њихову примену;

9) мониторинг радиоактивности у нуклеарној или радиолошкој ванредној ситуацији;

10) процену ситуације и евалуацију ефикасности примене заштитних мера у свим фазама нуклеарне или радиолошке ванредне ситуације;

11) начин упозоравања и давања инструкција и информација становништву;

12) координацију и комуникацију на међународном нивоу;

13) критеријуме за прелазак из ситуације ванредног излагања у ситуацију постојећег излагања или ситуацију планираног излагања;

14) управљање отпадом насталим у нуклеарној или радиолошкој ванредној ситуацији;

15) стручне и материјалне ресурсе којима се располаже у одговору на нуклеарну или радиолошку ванредну ситуацију;

16) рокове и услове за ревизију плана;

17) одржавање вежби и обука и вођење евиденције о одржаним вежбама и обукама.“.

О б р а з л о ж е њ е

Амандманом се предлаже свеобухватније одређење садржине Плана за деловање у случају нуклеарне или радиолошке ванредне ситуације, ради усаглашавања са препорукама Међународне агенције за атомску енергију.

АМАНДМАН 18.

У члану 207. Предлога закона, после става 1. додаје се нови став 2. који гласи:

„Одговорност носиоца лиценце из става 1. овог члана је ограничена на износ од 5 милиона САД долара за сваки нуклеарни удес и не обухвата камате или трошкове које досуди суд у споровима о накнади нуклеарне штете.“

Досадашњи став 2. постаје став 3.

О б р а з л о ж е њ е

Амандманом се предлаже усклађивање са Законом о ратификацији Бечке конвенције о грађанској одговорности за нуклеарне штете („ Службени лист СФРЈ – Међународни уговори” 5/77).

АМАНДМАН 19.

У члану 215. Предлога закона, у ставу 1. после тачке 20) додаје се тачка 21) која гласи: „Врши увид у евиденцију нуклеарног материјала, активности, посебне опреме и ненуклеарног материјала повезаних са нуклеарним горивним циклусом;“.

Досадашња тачка 21) постаје тачка 22).

О б р а з л о ж е њ е

Амандманом се предлаже усклађивање са Законом o потврђивању Додатног протокола између Републике Србије и Међународне агенције за атомску енергију уз Споразум између Социјалистичке Федеративне Републике Југославије и Међународне агенције за атомску енергију о примени гарантија у вези са Уговором о неширењу нуклеарног оружја („Службени гласник РС-Међународни уговори, број 12/18).

АМАНДМАН 20.

У члану 216. Предлога закона, у ставу 1, у тачки 9) речи: „медицине рада“, замењују се са „здравствене заштите“.

После тачке 36) додаје се тачка 37) која гласи: „Нареди вођење евиденције нуклеарног материјала, активности, посебне опреме и ненуклеарног материјала повезаних са нуклеарним горивним циклусом у складу са одредбама овог закона и потврђених међународних споразума о примени гарантија;“.

Досадашња тачка 37) постаје тачка 38).

У ставу 2, у тачки 4) речи: „медицине рада“, замењују се речима: „здравствене заштите“.

О б р а з л о ж е њ е

Амандман се прдлаже ради усклађивања са Законом o потврђивању Додатног протокола између Републике Србије и Међународне агенције за атомску енергију уз Споразум између Социјалистичке Федеративне Републике Југославије и Међународне агенције за атомску енергију о примени гарантија у вези са Уговором о неширењу нуклеарног оружја („Службени гласник РС-Међународни уговори, број 12/18) и другим посебним законом.

АМАНДМАН 21.

Члан 233. Предлога закона, мења се и гласи:

„Новчаном казном од 1.500.000 до 3.000.000 динара казниће се за привредни преступ правно лице ако:

1) обавља делатности без претходног одобрења које издаје Директорат (члан 4. став 2.);

2) обавља промет извора зрачења у Републици Србији без прибављеног одобрења и дозволе које издаје Директорат (члан 4. став 3.);

3) угради и користи радиоактивни громобран на територији Републике Србије (члан 4. став 6.);

4) угради и користи јонизујуће детекторе дима са извором јонизујућег зрачења у гасовитом стању или извором јонизујућег зрачења чији су продукти распада у гасовитом стању (члан 4. став 7.);

5) намерно разблажи радиокативни материјал у сврху испуњења услова за ослобађање од регулаторне контроле (члан 4. став 10.);

6) обавља делатност са затвореним изворима зрачења или њиховим контејнерима који су механички оштећени, указују на могуће цурење или су на било који други начин оштећени (члан 4. став 13.);

7) намерно врши разблаживање радиоактивног отпада у сврху ослобађања од регулаторне контроле (члан 4. став 14.);

8) не спроводи опште принципе за радијациону и нуклеарну сигурност и безбедност (члан 35.);

9) за време трајања суспензије носилац одобрења обавља делатност за коју је издато решење о суспензији (члан 52. став 7.);

10) отпочне да обавља послове заштите од јонизујућих зрачења, а није претходно прибавило решење од Директората (члан 57. став 1.);

11) за време трајања суспензије носилац овлашћења обавља послове заштите од јонизујућег зрачења за које је донето решење о суспензији овлашћења (члан 60. став 6.);

12) стави у промет производе и друге робe намењени становништву, животињама и производе и друге робе намењени за употребу у радној и животној средини уколико је садржај радионуклида такав да коришћење таквих производа на уобичајен или препоручен начин може да доведе до излагања становништва изнад прописаних граница (члан 97. став 1.);

13) не изврши декомисију радијационог постројења у коме обавља радијационе делатности умереног ризика са отвореним изворима зрачења и радијационе делатности високог ризика са отвореним изворима и изворима I и II категорије и не изради и редовно не врши преглед и ревизију прелиминарног плана декомисије радијационог постројења (члан 111. став 1. и 4);

14) не обавља нуклеарне активности на такав начин да спречи појаву ванредног догађаја (члан 113. став 1.);

15) не обезбеди спречавање појаве ванредног догађаја при обављању нуклеарне активности (члан 113. став 2.);

16) не успостави службу заштите од зрачења за обављање нуклеарне активности, изузев лиценце за одређивање локације нуклеарног постројења, пројектовање нуклеарног постројења и изградњу нуклеарног постројења (члан 114.);

17) не примени и одржава интегрисани систем менаџмента и не предузима мере за побољшање и унапређење културе нуклеарне сигурности, као и културе нуклеарне безбедности, применом интегрисаног система менаџмента (члан 115. став 1. и 2.);

18) не поседује лиценцу за одређивање локације нуклеарног постројења (члан 117. став 1.);

19) не поседује сагласност Директората на извештај о избору локације за изградњу нуклеарног постројења (члан 119. став 1.);

20) не поседује лиценцу за пројектовање нуклеарног постројења (члан 120. став 1.);

21) не изради прелиминарни план декомисије за сва нуклеарна постројења, односно прелиминарни план затварања за постројења за одлагање радиоактивног отпада (члан 121. став 4.);

22) не поседује сагласност Директората на извештај о пројектовању нуклеарног постројења и пројекат нуклеарног постројења (члан 122. став 1. и 2.);

23) не поседује лиценцу за изградњу нуклеарног постројења (члан 125. став 1.);

24) не обезбеди да су све структуре, системи, компоненте и опрема израђени, уграђени, прегледани и тестирани у складу са важећим стандардима и прописима током свих фаза изградње нуклеарног постројења (члан 127. став 3);

25) не поседује лиценцу за пробни рад нуклеарног постројења (члан 128. став 1.);

26) не спроведе пробни рад мобилног постројења за обраду радиоактивног отпада при свакој промени локације мобилног постројења за обраду радиоактивног отпада (члан 129. став 4.);

27) не прибави сагласност Директората на извештај о завршеној фази тестирања нуклеарног постројења без радиоактивних и нуклеарних материјала (члан 130. став 2. и 3.);

28) не прибави сагласност Директората на извештај о завршеној фази тестирања нуклеарног постројења са радиоактивним и нуклеарним материјалима (члан 131. став 4. и 5.);

29) не поседује лиценцу за рад нуклеарног постројења (члан 133. став 1.);

30) не обезбеди услове за рад нуклеарног постројења и рад мобилног постројења за обраду радиоактивног отпада (члан 134. став 1, 2. и 3.);

31) не обезбеди да се управљање нуклеарним постројењeм које је привремено престало са радом одвија на сигуран и безбедан начин (члан 135. став 2);

32) не прибави сагласност Директората за привремени престанак рада нуклеарног постројења (члан 136. став 1.);

33) не поседује лиценцу за декомисију нуклеарног постројења за сва нуклеарна постројења осим постројења за одлагање радиоактивног отпада (члан 138. став 1.);

34) не прибави сагласност Директората на ажурирани план декомисије у складу са одлуком Владе о крајњем статусу декомисије нуклеарног постројења и ажурирану другу документацију на основу које је издата лиценца за декомисију нуклеарног постројења (члан 140. став 2. и 3.);

35) отпочне фазу спровођења декомисије без прибављене сагласности Директората, не спроводи декомисију на прописан начин и не прибави сагласност Директората на припремљени извештај о декомисији којим доказује да је постигнут крајњи статус декомисије у складу са Планом декомисије и извештај о завршном радиолошком прегледу постројења и локалитета (члан 141. став 2, 3, 4. и 5.);

36) не изради и редовно не врши преглед и ревизију прелиминарног плана декомисије нуклеарног постројења (члан 142. став 1.);

37) не изради и редовно не врши преглед и ревизију плана декомисије нуклеарног постројења (члан 143. став 1.);

38) не доставља Директорату извештај о прегледу и ревизији плана декомисије и не доставља Директорату извештај о прегледу и ревизији плана декомисије и после сваког непланираног догађаја који може да утиче на декомисију нуклеарног постројења (члан 144. став 2. и 3.);

39) не поседује лиценцу за затварање постројења за одлагање радиоактивног отпада (члан 146. став 1.);

40) не спроводи мониторинг радиоактивности у животној средини у околини нуклеарног постројења (члан 153. став 1.);

41) не чува евиденције и податке о нуклеарном постројењу и његовом локалитету, о управљању радиоактивним отпадом и нуклеарним и другим радиоактивним материјалом и целокупну документацију за потребе утврђивања грађанске одговорности у складу са међународном конвенцијом о грађанској одговорности за нуклеарне штете (члан 154. став 1.);

42) не изврши ремедијацију локације са контаминацијом насталом као резултат планираних активности, ситуације постојећег излагања или као последица ванредног догађаја која не може да се занемари са становишта заштите од јонизујућег зрачења (члан 155. став 1.);

43) не изврши ремедијацију земљишта у складу са законом којим се уређује заштита земљишта (члан 155. став 5.);

44) не изврши санацију контаминираних објеката са контаминацијом насталом као резултат ситуације постојећег излагања или као последица ванредног догађаја која не може да се занемари са становишта заштите од јонизујућег зрачења (члан 156. став 1.);

45) не врши се редовно ажурирање плана ремедијације и плана санације (члан 157. став 3. и 4.);

46) не прибави сагласност Директората за ремедијацију локације, односно сагласност за санацију контаминираног објекта (члан 158. став 1.);

47) не поднесе извештај Директорату по завршеној ремедијацији локације, односно санацији објекта којим се доказује да је постигнут крајњи статус локације, односно објекта у складу са планом и извештај о обављеном завршном радиолошком прегледу (члан 158. став 4.);

48) не прогласи декларацијом радиоактивни материјал и истрошено нуклеарно гориво које се не планира за даљу употребу за радиоактивни отпад (члан 160. став 1.);

49) не управљања радиоактивним отпадом и истрошеним нуклеарним горивом сигурно и безбедно (члан 161.);

50) не извршава обавезе у погледу управљања радиоактивним отпадом и истрошеним нуклеарним горивом (члан 163.);

51) не спроводи контролу и не врши евидентирање настанка и сакупљања радиоактивног отпада и истрошеног нуклеарног горива (члан 164.);

52) не врши привремено чување радиоактивног отпада и истрошеног нуклеарног горива на прописани начин (члан 165.);

53) не изврши карактеризацију радиоактивног отпада и истрошеног нуклеарног горива који настане током обављања делатности (члан 166. став 1.);

54) не води евиденције и Директорату не доставља податке о ускладиштеном радиоактивном отпаду и истрошеном нуклеарном гориву у прописаним временским интервалима и на прописани начин (члан 170. став 3.);

55) не обезбеђује прописане услове за одлагање радиоактивног отпада или истрошеног нуклеарног горива и не спроводи мере којима се обезбеђују пасивне мере сигурности (члан 171.);

56) не успостави критеијуме за пријем радиоактивног отпада и истрошеног нуклеарног горива у постројењу за обраду, за складиштење или за одлагање радиоактивног отпада, односно у постројењу за прераду, складиштење или одлагање истрошеног нуклеарног горива (члан 172. став 1.);

57) не води евиденцију о радиоактивном отпаду који је настао и налази се у спремишту, који је обрађен, ускладиштен, одложен или ослобођен регулаторне контроле и податке из евиденције не доставља Директорату, не води евиденцију о истрошеном нуклеарном гориву које је настало, које је у спремишту, које је прерађено, ускладиштено или одложено и податке из евиденције не доставља Директорату (члан 176. став 1, 2, и 3.);

58) не пријави поседовање нуклеарног материјала у нуклеарне и ненуклеарне сврхе Директорату у складу са потврђеним међународним споразумима и овим законом (члан 182. став 1.);

59) не пријави Директорату активности, посебну опрему и ненуклеарни материјал повезан са нуклеарним горивним циклусом у складу са потврђеним међународним споразумима и овим законом (члан 182. став 2.);

60) не води евиденцију о нуклеарном материјалу, активностима, посебној опреми и ненуклеарном материјалу повезаном са нуклеарним горивним циклусом у складу са потврђеним међународним споразумима и овим законом (члан 183. став 1.);

61) не доставља Директорату у прописаним роковима податке из евиденције о нуклеарном материјалу, активностима, посебној опреми и ненуклеарном материјалу повезаним са нуклеарним горивним циклусом у складу са потврђеним међународним споразумима и овим законом (члан 183. став 2.);

62) не омогући инспекторима Међународне агенције за атомску енергију вршење контроле и надзора над нуклеарним материјалима, активностима, посебној опреми и ненуклеарном материјалу повезаним са нуклеарним горивним циклусом, као и другим активностима прописаним потврђеним међународним споразумима и протоколима (члан 184.);

63) нису обезбеђене и не одржавају се мере физичко-техничке заштите и друге мере безбедности у зависности од врсте, категорије и намене извора зрачења током обављања делатности, у циљу спречавања крађе, саботаже, губитка или неовлашћеног приступа (члан 187. став 1.);

64) нису обезбеђене и не одржавају се мере физичко-техничке заштите и друге мере безбедности извора зрачења и повезаних постројења укључујући и транспорт (члан 188. став 1.);

65) не унапређује редовно и континуирано План безбедности којим се описују мере радијационе и нуклеарне безбедности у складу са свим променама, тако да План увек одражава тренутни стање постројења и делатности (члан 189. став 6.);

66) не обезбеђује усклађеност Плана безбедности са Проценом основне безбедносне угрожености (члан 189. став 7.);

67) не изврши у најкраћем року измене система физичко-техничке заштите и Плана безбедности у складу са препорукама надлежних безбедносних органа и уз њихову сагласност, у случају промене тренутне безбедносне процене (члан 189. став 8.);

68) није израђен план за деловање у случају ванредног догађаја за постројења у којима се обављају радијационе делатности и нуклеарне активности, као и за њихове локалитете (члан 194. став 1.);

69) обавља делатност промета извора зрачења без решења Директората о регистрацији односно решење о издавању лиценце (члан 196. став 3.);

70) није закључио и не одржава осигурање за обезбеђење своје одговорности за нуклеарну штету (члан 208. став 1.).

За привредни преступ из става 1. овог члана може се изрећи новчана казна у сразмери са висином учињене штете, неизвршене обавезе или вредности робе или друге ствари која је предмет привредног преступа, а највише до двадесетоструког износа учињене штете, неизвршене обавезе или вредности робе или друге ствари која је предмет привредног преступа.

За привредни преступ из става 1. овог члана казниће се и одговорно лице у правном лицу новчаном казном од 200.000 до 500.000 динара.

О б р а з л о ж е њ е

Амандманом се предлаже пооштравање казнене политике увођењем нових привредних преступа.

АМАНДМАН 22.

Члан 235. Предлога закона мења се и гласи:

„Новчаном казном од 500.000 до 1.000.000 динара казниће се за прекршај правно лице ако:

1) истиче знак радиоактивности на било ком предмету или месту на којем не постоји присуство извора зрачења (члан 4. став 15.);

2) не изврши пријављивање Директорату намеру обављања делатности која укључује изворе зрачења, природни радиоактивни материјал који доводи до излагања радника или становништва које не може да се занемари са становишта заштите од зрачења и коришћење нуклеарног материјала у ненуклеарне сврхе (члан 31. став 1.);

3) не изврши пријављивање пре почетка обављања делатности (члан 31. став 3.);

4) не пријави Директорату одустанак од намере обављања делатности (члан 31. став 4.);

5) не спроводи прописане обавезе (члан 36. став 1.);

6) не води евиденцију нуклеарног материјала, активности, посебне опреме и ненуклеарног материјала повезаних са нуклеарним горивним циклусом у складу са потврђеним међународним споразумима и овим законом (члан 37. став 1.);

7) не пријави Директорату сваку промену података о испуњености услова на основу којих је прибавио решење о регистрацији, а најкасније у року од 30 дана од дана наступања промене (члан 41. став 6.);

8) не пријави Директорату сваку промену података о испуњености услова на основу којих је издато решење о лиценци, а најкасније у року од осам дана од дана наступања промене (члан 42. став 5.);

9) не мења и не допуњује извештај о сигурности у складу са променама које настају током обављања делатности тако да се извештај увек односи на тренутни статус обављања делатности (члан 43. став 2.);

10) не врши редовно ревизију извештаја о сигурности из члана 43. овог закона и не доставља извештај Директорату (члан 44. став 1.);

11) не поседује решење Директората о давању сагласности на прелиминарни извештај о сигурности (члан 45. став 1.);

12) не обавести без одлагања Директорат о свим променама услова на основу којих је издата сагласност на прелиминарни извештај о сигурности као и о одустајању од обављања намераване делатности, а најкасније у року од осам дана од дана наступања промене, односно одлуке о одустајању (члан 45. став 3.);

13) не поднесе захтев Директорату за продужење важења лиценце за обављање радијационе делатности умереног ризика најкасније 60 дана пре истека важења лиценце (члан 47. став 6.);

14) не успостави, не одржава и не примењује интегрисани систем менаџмента за обављање радијационе делатности високог ризика (члан 48. став 2.);

15) не поднесе захтев Директорату за продужење важења лиценце за обављање радијационе делатности високог ризика најкасније 90 дана пре истека важења лиценце (члан 48. став 10.);

16) не успостави, не одржава и не примењује интегрисани систем менаџмента за обављање нуклеарне активности (члан 49. став 2.);

17) не поднесе захтев Директорату за продужење важења лиценце за обављање нуклеарне активности најкасније 180 дана пре истека важења лиценце (члан 49. став 9.);

18) не врши оцену усаглашености примењених мера радијационе и нуклеарне сигурности и безбедности са овим законом и међународним стандардима у области радијационе и нуклеарне сигурности и безбедности и управљања радиоактивним отпадом и истрошеним нуклеарним горивом у прописаним временским роковима (члан 50.);

19) не пријави најкасније у року од осам дана, Директорату сваку промену података на основу којих је издато решење за вршење послова заштите од јонизујућег зрачења (члан 57. став 6.);

20) не поднесе захтев Директорату 60 дана пре истека важења решења за вршење послова заштите од јонизујућег зрачења за продужење његовог важења (члан 57. став 7.);

21) не поседује решење Директората о ослобађању од регулаторне контроле материјала (члан 62. став 1.);

22) не поседује решење Директората о ослобађању од регулаторне контроле објеката, локација или делова објеката или локација (члан 63. став 1.);

23) не спроводи мере ограничења коришћења или приступа објекту, локацији или њиховим деловима (члан 63. став 6.);

24) не изради извештај о завршном радиолошком прегледу објекта, локације или њихових делова од стране овлашћеног правног лица (члан 64.);

25) не забрани и ограничи излагање лица (члан 68.);

26) изложи лица у немедицинске сврхе без претходно добијене сагласности Директората (члан 69. став 1.);

27) не прибави сагласност од Директората за увођење у примену нове радијационе делатности (члан 70. став 1.);

28) не прибави сагласност од Директората за увођење у примену нових техника и технологија у оквиру постојеће радијационе делатности (члан 70. став 5.);

29) није класификовао радни простор (члан 72. став 3.);

30) није извршио категоризацију изложених радника (члан 73. став 2.);

31) не врши здравствени надзор изложених радника (члан 74. став 3.);

32) не води евиденцију здравственог стања изложених радника (члан 75.);

33) није обезбедио индивидуални мониторинг свих ангажованих изложених радника укључујући и спољне раднике (члан 76. став 2.);

34) није обезбедио доступност резултата индивидуалног мониторинга Директорату и службама надлежним за заштиту здравља на раду у циљу процене могућих последица на здравље изложених радника (члан 76. став 3.);

35) није обезбедио прописане услове за изложене раднике приликом обављања делатности, лица која учествују у одговору на ванредни догађај, лица ангажована на пословима ремедијације, лица на обуци, лица на школовању и раднике који су на радном месту изложени радону (члан 78.);

36) не спроводи индивидуални мониторинг спољних радника на исти начин као и у случају стално запослених изложених радника (члан 79. став 2.);

37) врши обављање делатности високог ризика у медицини без учешћа медицинског физичара (члан 84. став 1.);

38) није обезбедио учешће медицинског физичара у изради просторне документације и техничке спецификације у процесу планирања увођења нове врсте уређаја или техника у оквиру делатности високог ризика у медицини (члан 84. став 3.);

39) није спровео мере радијационе и нуклеарне сигурности и безбедности за постројења у којима се обављају делатности у циљу обезбеђења заштите појединца од штетног утицаја јонизујућег зрачења (члан 86. став 1.);

40) није извршио процену доза за репрезентативно лице и за појединца (члан 87. став 1.);

41) није прибавило сагласност Директората за свако намеравано испуштање радиоактивних ефлуената у животну средину (члан 88. став 1.);

42) не спроводи мониторинг дозвољених испуштања радиоактивних ефлуената у животну средину и о томе редовно не извештава Директорат (члан 89. став 1.);

43) не спроводи обавезе у погледу заштите од јонизујућих зрачења појединаца и становништва приликом обављања делатности (члан 90. став 1.);

44) не достави Директорату извештај о мониторингу радиоактивности најкасније до 31. марта текуће године за прошлу годину, или одмах у случају нуклеарне или радиолошке ванредне ситуације или на захтев Директората (члан 92. став 1.);

45) не спроводи мере контроле отворених и затворених радиоактивних извора и уређаја у које су радиоактивни извори уграђени у циљу обезбеђивања сигурног и безбедног управљања током њиховог радног века и по престанку коришћења, њиховог рециклирања или одлагања (члан 106. став 1.);

46) не води евиденцију о изворима и уређајима (члан 106. став 2.);

47) не обавести Директорат и друга надлежне органе и организације о губитку, крађи, саботажи, изливању отворених извора, недозвољеном коришћењу или недозвољеном испуштању радиоактивног материјала у животну средину (члан 106. став 4.);

48) не обавести Директорат о свакој промени локације високоактивних затворених извора као и осталих затворених извора (члан 106. став 5.);

49) није прописно обележио високоактивни извор и његов контејнер (члан 107. став 3.);

50) није предузео све неопходне мере да врати извор испоручиоцу након што затворени извор декларацијом прогласи ислуженим (члан 109. став 2.);

51) није декларацију о проглашењу затвореног извора зрачења ислуженим у року од осам дана од проглашења доставио Директорату (члан 109. став 5.);

52) није у року од осам дана од враћања извора испоручиоцу, предаје извора на рециклажу, преноса на другог носиоца лиценце или предаји у централно складиште о томе обавестио Директорат (члан 109. став 6.);

53) ислужени извор чува у свом спремишту дуже од годину дана (члан 109. став 8.);

54) ако приликом обављања активности које не спадају у делатности прописане овим законом, а које могу довести до угрожавања живота и здравља људи и животне средине од штетног утицаја јонизујућег зрачења услед постојања напуштених извора зрачења („Orphan source“) поступа супротно прописаним условима (члан 110. став 1. и 2.);

55) не поднесе захтев за престанак важења лиценце за декомисију по престанку активности предвиђених планом декомисије из члана 143. овог закона (члан 145. став 1.);

56) не поднесе Директорату извештај о декомисији и извештај о завршном радиолошком прегледу постројења и локације (члан 145. став 2.);

57) не успостави и не спроводи мере контроле на локалитету затвореног постројења за одлагање радиоактивног отпада (члан 147. став 2.);

58) није израдио и редовно не врши преглед и ревизију прелиминарног плана затварања постројења за одлагање радиоактивног отпада (члан 148. став 1.);

59) није израдио и редовно не врши преглед и ревизију плана затварања постројења за одлагање радиоактивног отпада (члан 149. став 1.);

60) није Директорату доставио извештај о извршеном прегледу и ревизији плана затварања постројења за одлагање радиоактивног отпада (члан 150. став 3.);

61) не поднесе захтев за престанак важења лиценце по окончању свих активности предвиђених планом затварања постројења за одлагање радиоактивног отпада из члана 148. овог закона (члан 151. став 1.);

62) не поднесе Директорату извештај о затварању постројења за одлагање радиоактивног отпада и извештај о завршном радиолошком прегледу постројења и локалитета (члан 151. став 2.);

63) не чува евиденције и податке о локацији, објекту, изворима зрачења и о управљању радиоактивним отпадом (члан 158. став 7.);

64) не води евиденцију и не врши анализу ванредних догађаја који укључују или могу да укључе ванредно или непланирано излагање (члан 192. став 1.);

65) не обавести без одлагања Директорат о сваком ванредном догађају у вези са делатношћу коју обавља и одмах не предузме све неопходне мере у циљу откањања или смањења последица, укључујући и почетну процену околности и последица ванредног догађаја и пружање помоћи током спровођења мера заштите (члан 192. став 2.);

66) не води евиденцију о промету извора зрачења (члан 196. став 6.);

67) не поднесе захтев Директорату за продужење важења одобрења за обављање делатности промета извора зрачења 60 дана пре истека рока важења одобрења (члан 196. став 8.);

68) није прибавио дозволу за увоз, извоз или транзит извора зрачења коју издаје Директорат (члан 197. став 1.);

69) није о очекиваном приспећу пошиљке обавестио Директорат најкасније 48 сати пре приспећа пошиљке на гранични прелаз при увозу извора зрачења (члан 198. став 4.);

70) није обавестио Директорат најкасније 72 сата пре очекиваног приспећа пошиљке на гранични прелаз при повраћају извора зрачења у Републику Србију (члан 199. став 3.);

71) није Директорату обезбедио информације о крајњој употреби и крајњем кориснику извора зрачења који се извозе којима се потврђује њихова оправдана мирнодопска и сигурна употреба (члан 199. став 4.);

72) није обавестио Директорат најкасније 72 сата пре очекиваног приспећа пошиљке на гранични прелаз при транзиту извора зрачења (члан 200. став 2.);

73) обавља делатност транспорта опасне робе класе 7 ADR/RID/ADN (радиоактивне материје) без решења Директората о регистрацији односно решења о издавању лиценце (члан 204. став 3.);

74) не води евиденцију транспорта опасне робе класе 7 ADR/RID/ADN (радиоактивне материје) (члан 204. став 4.);

75) не поднесе захтев Директорату за продужење рока важења издатог одобрења за обављање делатности транспорта опасне робе класе 7 ADR/RID/ADN (радиоактивне материје) 60 дана пре истека рока важења одобрења (члан 204. став 6.);

76) не поступи по решењу инспектора (члан 222. став 1.);

77) не поступи по усменом решењу инспектора у случајевима хитног поступања (члан 223. став 1.);

78) не омогући инспектору печаћење објеката, просторија и опреме (члан 224. став 1.);

79) не омогући инспектору привремено одузимање робе која подлеже надзору инспектора, као и документације и других предмета ради обезбеђења доказа (члан 225. став 1.);

80) не омогући инспектору несметан рад током спровођења инспекцијског надзора, не преда информације и пословну документацију неопходну за спровођење инспекцијског надзора и додатне процедуре у року који одреди инспектор, привремено не обустави активности за време инспекцијског надзора уколико је то једини начин да инспектор спроведе надзор и утврди чињенично стање, не омогући без одлагања вршење инспекцијског надзора, увид у документацију, несметан рад и да му не обезбеди податке и материјал потребан за вршење инспекцијског надзора, изврши уклањање или прикривање доказа и не поштује интегритет и службено својство инспектора (члан 227.);

За прекршај из става 1. овог члана може се изрећи новчана казна у сразмери са висином причињене штете или неизвршене обавезе, вредности робе или друге ствари која је предмет прекршаја, а највише до двадесетоструког износа тих вредности.

За прекршај из става 1. овог члана казниће се новчаном казном од 50.000 до 100.000 динара и одговорно лице у правном лицу.“.

О б р а з л о ж е њ е

Амандман се предлаже ради пооштравања казнене политике увођењем нових прекршаја правних лица.

АМАНДМАН 23.

Члан 236. Предлога закона мења се и гласи:

„Новчаном казном од 250.000 до 500.000 динара казниће се за прекршај предузетник ако учини радње из члана 233. став 1. тач. 1)-9), тач. 12), тач. 42)-54) и тач. 57)-69) и члана 235. став 1. тач. 1)-15), тач. 18, тач. 21)-43), тач. 45)-54) и тач. 63)-80) овог закона.“.

О б р а з л о ж е њ е

Амандманом се предлаже пооштравање казнене политике увођењем нових прекршаја предузетника.

АМАНДМАН 24.

У члану 246. Предлога закона, у ставу 1. реч: „овлашћења“ замењује се речју: „лиценце“.

После става 1. додаје се нови став 2. који гласи: „Правно лице из члана 239. овог закона коме је поверено управљање нуклеарним објектима у Републици Србији као делатност од општег интереса и које на дан ступања на снагу овог закона не поседује лиценцу за обављање нуклеарне активности из чл. 117, 120, 125, 128, 133, 138 и 146. дужно је да у року 6 месеци од дана ступања на снагу овог закона, Директорату поднесе захтев за прибављање лиценце.“

О б р а з л о ж е њ е

Амандманом се предлаже стављање под регулаторну контролу свих нуклеарних објеката у Републици Србији који на дан ступања на снагу овог закона нису под регулаторном контролом.

АМАНДМАН 25.

У члану 249. Предлога закона, у ставу 2. речи: „носилац овлашћења за вршење послова уклањања затворених извора зрачења“ замењују се речима: „носилац лиценце“.

После става 4. додаје се нови став 5. који гласи: „Директорат ближе прописује услове за издавање лиценце из става 2. овог члана.“.

О б р а з л о ж е њ е

Амандманом се предлаже прописивање да послове уклањања затворених извора зрачења може да обавља само носилац лиценце, а не и носилац овлашћења.

ПРЕДСЕДНИК ОДБОРА

Ивана Стојиљковић